Uutta junakalustoa on ehditty töhriä länsimetron puolella jo kahdesti, kerrotaan Helsingin kaupungin liikennelaitoksesta eli HKL:stä.

– Metrojunia, kuten muutakin raideliikennekalustoa, töhritään silloin tällöin, sanoo HKL:n toimitusjohtaja Ville Lehmuskoski.

– Länsimetron puolella junia on töhritty kaksi kertaa silloin kun ne ovat seisoneet yöllä testiajojen välillä. Ensimmäinen kerta oli useampi kuukausi sitten, tämä viimeisin noin kuukausi sitten.

Lehmuskosken mukaan asiassa "ei ole mitään epänormaalia".

– Vaikka valvontaa on, töhrijä löytää kyllä tiensä. Näin on valitettavasti joka puolella joukkoliikenteessä. Länsimetrossa ei ole tässä suhteessa mitään poikkeuksellista, hän vakuuttaa.

"Kustannukset matkustajien kukkarosta"

HKL on tehnyt tapauksista rikosilmoituksen poliisille, kertoo infra ja kalusto -yksikön johtaja Artturi Lähdetie.

Hän ei tiedä, onko tekijöitä saatu kummassakaan tapauksessa kiinni.

– Useissa tapauksissa töhrijöitä on saatu kiinni, mutta korvausten saaminen on toinen kysymys. Käytännössä kaikki nämä kustannukset, mitä siivouksista ja putsaamisista tulee, menevät yhteiskunnan ja matkustajien kukkarosta, Lähdetie kommentoi yleisellä tasolla.

Sotkettu kalusto siivotaan saman tien, myös länsimetron tapauksissa näin on toimittu, hän sanoo. Töhryille ei tahdota tarpeetonta julkisuutta, koska se voi ruokkia ilmiötä.

– Sen takia periaatteenamme on ajaa junat saman tien linjalta, kun niissä on havaittu jotain töhryjä.

Miten usein junakalustoa sotketaan?

– Se on kausittaista. Metrossa se on viime aikoina ollut vähenemään päin, Lähdetie vastaa.

Toimitusjohtaja Ville Lehmuskosken arvio on, että töhrimistä raideliikennekalustossa tapahtuu "kuukausittain".

Toimiiko länsimetron valvonta?

Kalustoa töhritään tyypillisesti yhden vaunun kyljestä ja siivoaminen maksaa muutamia tuhansia euroja, Lehmuskoski toteaa. Myös länsimetron tapauksissa laajuus on ollut tätä luokkaa.

Lehmuskoski ei kerro, missä päin länsimetroa uusia vaunuja on päästy sotkemaan.

– On sovittu, että sitä ei ole tarkoituksenmukaista yksilöidä.

Onko tällainen ilkivalta vaikuttanut millään tavalla itse metroprojektiin, esimerkiksi testiajoihin?

– Ei ole vaikuttanut.

Entä toimiiko länsimetron valvonta, jos uusia vaunujakin kerran on päästy tällä tavoin töhrimään?

– Kyllä toimii, Lehmuskoski sanoo.

Länsimetro-osakeyhtiö on luvannut arvioida näillä näkymin kuun vaihteessa, milloin metro avautuu liikenteelle.